Paartjie in sop oor ‘liegstorie’ | Maroela Media
ŉ Paartjie van Limpopo is in hegtenis geneem nadat hulle na bewering ŉ liegstorie uitgedink het om die man se werkgewer om die bos te lei.
Lt.kol. Moatshe Ngoepe, provinsiale polisiewoordvoerder, het Donderdag gesê die man, ŉ 29-jarige minibustaxibestuurder, en sy 31-jarige vriendin is in die Jerusalem-nedersetting van Monsterlus buite Groblersdal in hegtenis geneem oor ŉ beweerde valse ontvoering.
“Die man is na bewering Maandag omstreeks 05:30 na sy vriendin se huis waar hy haar glo aangesê het om sy baas, ŉ taxi-eienaar, in te lig dat hy deur onbekende mans in drie motors sonder registrasienommers ontvoer is. Die meisie het dit gedoen en ook dieselfde dag ŉ ontvoeringsaak by die Hlogotlou-polisiestasie aanhangig gemaak,” het Ngoepe gesê.
Polisiespeurders het hul ondersoek van stapel gestuur en uiteindelik die man opgespoor waar hy by sy vriendin se huis geskuil het.
“Die motief vir die valse saak is nog nie duidelik nie en word ondersoek. Voorlopige ondersoek dui egter daarop dat die man vir ŉ geruime tyd nie die fooie wat hy van passasiers gekry het, aan sy baas oorhandig het nie.”
Albei verdagtes sal na verwagting Vrydag in die Nebo-landdroshof verskyn op aanklag van meineed.
Limpopo meineed misdaad
So mors hulle die SAPD se tyd en geld.
Sterkte meneer hoop maar hul sluit jou toe anders gan jou baas se h.r department jou uitsort
top punt van skelm wees
mar · 2 jare gelede
Jerusalem en Monsterlus …geen wonder dis so deurmekaar daar nie.
Skelm : GREED !!
Alida, nie SAPD se geld nie , maar ons Belatingbetalers se geld